KOMISSION KERTOMUS - Yleiskatsaus EU:n toimista syyskuun 11. päivän tapahtumien johdosta ja näiden tapahtumien todennäköisen taloudellisen vaikutuksen arviointi

I Yleiskatsaus EU:n toimista syyskuun 11. päivän tapahtumien johdosta

Syyskuun 11. päivän traagisten tapahtumien jälkeen Euroopan unioni on toiminut nopeasti ja päättäväisesti sekä kotikentällä että kansainvälisellä näyttämöllä. Se on osoittanut solidaarisuuttaan Yhdysvaltojen hallitukselle ja kansalle ja korostanut tukeaan nyt käynnissä oleville sotatoimille. Kaikki kolmetoista ehdokasmaata antoivat nopeasti tukensa unionin ilmaisemille näkökannoille.

Komissio ja neuvosto ovat täysipainoisesti ryhtyneet kehittämään toimia niin diplomatian, talouden, rahoitusmarkkinoiden, politiikan kuin turvallisuudenkin aloilla. Yhdysvaltojen kanssa on järjestetty ministerikokouksia ja Venäjän kanssa huippukokous. Puheenjohtaja Prodi ja pääministeri Verhofstadt matkustivat Washingtoniin Eurooppa-neuvoston 21. syyskuuta pitämän ylimääräisen kokouksen jälkeen.

EU:n troikka vieraili Pakistanissa, Iranissa, Saudi-Arabiassa, Egyptissä ja Syyriassa. Vierailut olivat yksittäisten jäsenvaltioiden toimien rinnalla osa unionin yhteisiä ponnisteluja terrorismin vastaisen kansainvälisen koalition luomiseksi.

Euroopan parlamentti on kahdesti keskustellut tilanteen kehittymisestä ja tukenut poliittista solidaarisuutta toimilla. Se hyväksyi ehdotetun asetuksen niiden järjestöjen ja henkilöiden varojen jäädyttämisestä, joiden epäillään tukevan tai rahoittavan terroristitoimintaa. Parlamentti hyväksyi ehdotuksen vain kahden päivän kuluessa siitä, kun komissio oli sen antanut.

Käynnissä olevat toimet on esitetty kokonaisuudessaan yleisten asioiden neuvostossa sovituissa, EU:n toimia syyskuun 11. päivän tapahtumien johdosta käsittelevissä ohjeissa. Kyseessä on muuttuva asiakirja, jota päivitetään jatkuvasti.

Euroopan unioni on noussut tilanteen tasalle hyvin päättäväisesti ja määrätietoisesti. Työskentelemällä tiiviisti yhdessä ja kehittämällä yhden, yhtenäisen toimintamallin, joka kattaa useantyyppisiä toimia, unioni on osaltaan edistänyt uuden kansainvälisen työjärjestyksen muotoutumista. Vastaamalla kansalaisten huoliin niin nykyisissä kuin tulevissa jäsenvaltioissa tämä auttaa palauttamaan luottamusta ja vähentämään talouden epävakautta.

Mitä Euroopan unioni on tehnyt tai on tekemässä

Rahoitusmarkkinoiden vakauttaminen

- Euroopan keskuspankki (EKP) ryhtyi välittömästi toimiin markkinoiden likviditeetin varmistamiseksi iskun jälkimainingeissa ja laski korkoja 0,5 prosenttia yhdessä muiden keskuspankkien kanssa 17. syyskuuta.

- Neuvosto ja Eurooppa-neuvosto pyrkivät aktiivisesti valamaan markkinoihin luottamusta välittömästi syyskuun 11. päivän jälkeen antamissaan päätelmissä.

Yhteinen toimintamalli terrorismin torjunnassa

- Oikeus- ja sisäasiainministerit ovat sopineet kattavasta toimintasuunnitelmasta, ja komissio on jo ehdottanut lainsäädäntöä yhteisistä lainsäädäntöpuitteista terrorismin torjumiseksi (määritelmä, rangaistukset) ja eurooppalaisesta pidätysmääräyksestä luovuttamista koskevien jäsenvaltioiden menettelyjen korvaamiseksi.

- Tiedustelu- ja poliisiyhteistyön kiireellisestä vahvistamisesta (Europol ja Eurojust-yksikkö) niin EU:n sisällä kuin unionin ulkopuolisten maiden ja erityisesti Yhdysvaltojen kanssa on sovittu.

- Komissio on ehdottanut toimenpiteitä, joilla vahvistetaan yhteisen viisumin turvallisuusnäkökohtia.

- Mahdollisuuksia vahvistaa EU:n nykyistä lainsäädäntöä (esimerkiksi turvapaikkaa tai rahoitusmarkkinoita koskevaa lainsäädäntöä) terrorismia vastaan pohditaan.

Terrorismin rahoitus ja talousrikokset

- On toteutettu terroritekojen rahoittamisesta tai tukemisesta epäiltyjen henkilöiden ja järjestöjen varojen jäädyttäminen EU:n laajuisesti YK:n turvallisuusneuvoston päätöslauselmien mukaisesti.

- Työ, jonka avulla pyritään pääsemään sopimukseen rahanpesudirektiivin muutoksista, on kiihtynyt. Muutoksilla laajennetaan direktiivin kattamien liiketoimien alaa ja lisätään niiden ammattiryhmien lukumäärää, jotka kuuluvat ilmoitusvelvollisuuden piiriin.

- Markkinoiden väärinkäyttöä käsittelevää direktiiviehdotusta koskeva työskentely kiihtyy, jotta voitaisiin estää terroristeja tai muita rikollisryhmiä käyttämästä väärin rahoitusmarkkinoita.

- Vastavuoroisissa arvioinneissa, joihin osallistuvat rahoitusalan valvontaviranomaiset jäsenvaltioista ja komissio, tarkastellaan, miten ehdokasmaat toteuttavat rahanpesun vastaisia toimenpiteitä. Arviointi on osa säännöllistä tarkastelua, jossa selvitetään rahoituspalveluja koskevien sääntöjen täytäntöönpanoa ehdokasmaissa.

- Komissiolla on johtava rooli kansainvälisen rahanpesunvastaisen toimintaryhmän vahvistamisessa. Tämä koskee erityisesti ryhmän toimeksiannon päivittämistä ja nykyään voimassa olevia suosituksia, joissa paneudutaan terrorismin rahoittamiseen.

- Pohditaan myös sitä, miten tullivalvontaa voitaisiin kohdistaa suuriin käteisen rahan siirtoihin unionin ulkorajojen yli. Tätä saatetaan tarvita rahanpesulainsäädännön puutteiden korjaamiseksi.

Humanitaarinen apu

- Unioni on asettanut käyttöön yli 310 miljoonan euron suuruisen avun (josta yli 100 miljoonaa tulee komissiolta) afganistanilaisten kärsimyksen lievittämiseksi tulevina kuukausina.

- Komissio vapautti välittömästi 5,5 miljoonaa euroa hätäapuna. Komission pyynnön seurauksena Euroopan parlamentti ja neuvosto vahvistivat ylimääräisen 40 miljoonan euron vapauttamisen humanitaarista apua varten ja kannattivat komission pyyntöä saada vielä ylimääräiset 10 miljoonaa euroa. Lisäpyynnöt saattavat olla välttämättömiä kansainvälisen tilanteen kehittymisen myötä.

- Komissio on humanitaarisen avun toimistonsa (ECHO) avulla luonut koordinointijärjestelmän, jotta voitaisiin maksimoida Euroopan hätäavun vaikutus.

- Maailman elintarvikeohjelmalle on annettu 6 miljoonan euron edestä ylimääräistä elintarvikeapua.

Lentoturvallisuus

- Komissio on ehdottanut asetusta yhtenäisten EU:n laajuisten turvallisuusstandardien ottamiseksi käyttöön. Muita lentoliikenteen ja lentoasemien turvallisuutta koskevia toimenpiteitä ehdotetaan korkean tason asiantuntijaryhmän raportin perusteella. Raportti esitettiin liikenneministereille 16. lokakuuta.

- Komissio on lisäksi hahmotellut toimenpiteitä, joita voidaan toteuttaa EU:n lentoyhtiöiden auttamiseksi selviytymään hyökkäysten välittömistä seurauksista, joihin kuuluu hyökkäysten vaikutus matkustajien luottamukseen (esim. korkeammat vakuutusmaksut, kapea-alaisempi turva, menetetyt tulot Yhdysvaltojen ilmatilan ollessa suljettuna, turvatoimien lisäämisestä aiheutuvat kustannukset).

- Komissio nopeuttaa ponnistelujaan yhteisen transatlanttisen ilmailualueen kehittämiseksi. Kunhan neuvostolta saadaan neuvotteluvaltuudet, komissio aikoo ensi toimenaan pyrkiä luomaan käytännesäännöt Yhdysvaltojen kanssa yhtäläisten kilpailuolojen varmistamiseksi.

- Lentoasemien ja lentoliikenteen turvallisuutta koskevien kansainvälisten sääntöjen tiukentamiseksi on esitetty suosituksia kansainväliselle siviili-ilmailujärjestölle. Kyseinen järjestö vie EU:n aloitteesta asiaa nyt eteenpäin.

- Komissio järjestää parhaillaan vastavuoroista valvontaa lentoasemien turvallisuudesta Eurooppa-neuvoston pyynnöstä. Jäsenvaltiot ovat kuitenkin haluttomia järjestämään tarkastajia tähän tehtävään. Yhdysvaltojen kanssa ollaan perustamassa korkean tason ryhmää koordinoimaan lentoturvallisuutta koskevia toimenpiteitä sekä lentoliikenteen hyväksi toteutettavia tukitoimia, jotta voitaisiin välttää kilpailun vääristyminen.

Kansainvälisten oikeudellisten puitteiden vahvistaminen

- Eurooppa-neuvosto kehotti 21. syyskuuta panemaan nopeasti täytäntöön terrorismia koskevat voimassa olevat yleissopimukset ja kannatti kansainvälisen terrorismin vastaista yleistä puiteyleissopimusta koskevaa Intian ehdotusta. EU:n jäsenvaltioissa ja unionin ulkopuolisissa maissa työskennellään parhaillaan nykyisten YK:n sopimusten tekemisen nopeuttamiseksi. Näitä yleissopimuksia on kuitenkin vahvistettava ja täydennettävä. EU:lla on aktiivinen rooli työskentelyssä, joka käynnistyi Intian aloitteen tiimoilta New Yorkissa 15. lokakuuta.

Väestönsuojelu

- Komission väestönsuojeluyksikön ympärivuorokautinen hälytysjärjestelmä saatettiin toimintavalmiiksi 11. syyskuuta. Yksikkö pystyy tarjoamaan Yhdysvalloille tukea useilla aloilla, joista esimerkkeinä etsintä- ja pelastusryhmät, lääkintäapu, tunnistusryhmät ja psykologinen tuki.

- Väestönsuojelusta vastaavat jäsenvaltioiden pääjohtajat kokoontuivat 12. lokakuuta. He vahvistivat aikomuksensa lisätä väestönsuojeluviranomaisten yhteistyötä huomattavissa terrori-iskuissa väestönsuojelua koskevan yhteisön mekanismin puitteissa. Tämän mekanismin pitäisi olla toiminnassa 1. tammikuuta 2002 mennessä.

Biologisten tai kemiallisten tekijöiden aiheuttamat uhat

- Komissio ja jäsenvaltiot kehittävät tartuntatautien seurantaa ja valvontaa koskevaa EU:n järjestelmää. Järjestelmään kuuluu myös varhaisvaroitus- ja reagointijärjestelmä. Yhteisön lainsäädännössä säädetään jo ennestään eläinten tartuntatautien valvonnasta, ihmisiin tarttuvat taudit mukaan luettuina.

Ratkaisevan tärkeiden infrastruktuurien ja toimitusten turvaaminen

- Komissio on jo käynnistänyt työskentelyn selvittääkseen, onko EU:n tasolla lisättävä yhteistyötä keskeisten toimitusten ja verkostojen turvallisuuden varmistamiseksi. Toiminta täydentää energiahuoltoa käsittelevästä viime vuonna julkaistusta vihreästä kirjasta järjestettyä kuulemismenettelyä, joka saadaan pian päätökseen. Joulukuussa neuvosto harkitsee toimia viestintäverkkojen varmentamisen tiukentamiseksi viime keväänä julkaistun komission tiedonannon seurauksena.

Syyskuun 11. päivän tapahtumat muokkaavat ulkopolitiikan kuvaa uudelleen ja tuovat unionille uusia haasteita. Yleisten asioiden neuvosto on jo alkanut käsitellä näitä asioita. On ryhdytty välittömiin toimenpiteisiin Afganistanin ja sen naapurimaiden kriisitilanteen osalta sekä monenvälisellä tasolla. Komissio on puheenjohtajavaltion aloitteesta valmistellut alustavasti laajaa pohdintaa asianmukaisista keskipitkän ja pitkän aikavälin toimista ulkosuhteiden alalla.

Tapahtumilla on kauaskantoinen vaikutus EU:n tason toimien ja resurssien painopisteisiin. Esimerkkeinä voidaan mainita seuraavat:

* Kriisi tarjoaa uuden sysäyksen vuoropuhelulle arabi- ja islamilaisen maailman kanssa.

* Lähi-idän rauhanprosessissa unionin, joka toimii tiiviissä yhteistyössä Yhdysvaltojen kanssa, on vaadittava, että Mitchellin-raportti pannaan täytäntöön ja että osapuolille tarjotaan pidemmän aikavälin poliittisia näkymiä jatkamalla neuvotteluja sekä Palestiinan että Syyrian osalta.

* Kriisi tarjoaa uuden syyn kiihdyttää Barcelonan prosessia erityisesti demokratisoitumisen, yhteiskunnallisen tasa-arvon, yhteiskunnan laitosten kehittämisen ja hallinnon aloilla. Näiden alojen merkitys on entistäkin tärkeämpi nykytilanteessa. Näin autetaan nopeuttamaan ja syventämään sellaisia uudistuksia, joilla on määrä parantaa saavutuksia kehityksen alalla ja edistää demokratiaa.

* EU:n naapurimaita koskevassa politiikassa on pyritty ensisijaisesti edistämään vakautta tarjoamalla ehdokasmaille mahdollisuus liittyä jäseneksi. Kun Eurooppaa tarkastellaan unionin tulevia rajoja laajemmin, on otettava tarkasteltavaksi uudentyyppisiä suhteita, jotka eivät toisaalta johda jäsenyyteen mutta eivät toisaalta myöskään synnytä tulevaisuudessa kaunaa ja jännitteitä etuoikeutettujen jäsenten ja ulkopuolelle jätettyjen välillä. Barcelonan prosessi voi esimerkiksi toimia mallina siitä, mikä on mahdollista.

* Yleisemmin voidaan todeta, että EU:n kauppaa ja yhteistyötä Pakistanin, Intian ja Iranin sekä Saudi-Arabian ja Persianlahden valtioiden kanssa on vahvistettava. Pakistanin kanssa unioni on sopinut kattavasta kaupan toimenpiteitä koskevasta paketista, jota ehdotettiin ensimmäisen kerran kuluvan vuoden maaliskuussa. Toimenpiteillä on tarkoitus auttaa Pakistanin vientiä EU:hun. Unionin on edelleen tarkasteltava Pakistanin kanssa käymäänsä kauppaa ja sen kanssa tekemäänsä yhteistyötä. Iranin kanssa pitäisi nyt aloittaa tulevaa kauppaa ja yhteistyötä koskevat neuvottelut komission myöhemmin tämän vuoden aikana esittämien valtuuksien perusteella. Persianlahden alueella unionin pitäisi pyrkiä nopeaan edistymiseen EU:n ja Persianlahden yhteistyöneuvoston vapaakauppaneuvotteluissa, joita varten hyväksyttiin äskettäin uudet valtuudet. Tätä pitäisi täydentää laajemmalla poliittisella vuoropuhelulla.

* Tulevien kuukausien tapahtumat vaikuttavat syvästi Keski-Aasiaan, ja unionin on seurattava alueen kehitystä tarkasti ja pyrittävä kehittämään tukeaan erityisesti alueellisille hankkeille ja oikeus- ja sisäasioihin liittyvälle yhteistyölle (eritoten huumausaineiden ja rajavalvonnan aloilla).

* Tapahtumat ovat myös herättäneet uudelleen kiinnostuksen monenvälisiä toimia kohtaan YK:ssa ja muualla. Nopea edistyminen WTO-neuvotteluissa on tullut korostetusti esille. Viimeaikaiset tapahtumat ovat osoittaneet, että koordinoidulla kansainvälisellä toiminnalla voidaan päästä tuloksiin, joihin yksittäiset valtiot eivät omalla toiminnallaan voisi päästä.

* Nyt näyttää olevan tunnustettu, että kansainvälisen terrorismin tukahduttamiseen tähtääviä toimia on tuettava joihinkin tämän radikaalin tyytymättömyyden syihin kohdistuvilla toimilla - vaikkakaan terroriteoille ei ole olemassa mitään oikeutusta. Nämä syyt liittyvät hallitusten epädemokraattiseen käyttäytymiseen, rikkaiden ja köyhien väliseen kuiluun, jota ei voida hyväksyä, ympäristön huononemiseen sekä rikollisuuteen, korruptioon, huumeisiin ja terveysasioihin. Unionilla on tilaisuus edistää yhteistyötä näissä kansainvälisesti merkittävissä uusissa laaja-alaisissa asiakysymyksissä, joista voidaan mainita esimerkkeinä köyhyys ja siirtolaisuus, ympäristö, rikollisuus, huumeet ja tartuntataudit sekä turvallisuuskysymykset, kuten aseiden leviäminen ja terrorismi.

* Unionin - usein ihmisoikeuksiin ja demokratiaan keskittynyttä - kahdenvälistä poliittista vuoropuhelua unionin ulkopuolisten maiden kanssa on täydennettävä merkittävämmällä alueellista kehitystä ja turvallisuutta (terrorismi ja sen syyt mukaan luettuina) koskevalla vaihdolla.

* Komissio katsoo lopuksi, että äskettäiset tapahtumat ovat korostaneet tarvetta hioa EU:n kriisinhallintamenettelyjä. Tähän kuuluu myös nopean toiminnan välineiden täysipainoisempi hyödyntäminen. Sen pitäisi toimia yhtä nopeasti ja joustavasti kuin ECHO toimii humanitaarisen hätäavun alalla.

Tässä valmisteluasiakirjassa keskitytään tätä taustaa vasten viimeaikaisten tapahtumien mahdollisiin talousvaikutuksiin ja esitellään tulevia toimia koskevia suosituksia. Kyseessä on ensimmäinen raportti syyskuun 11. päivän tapahtumien seurannasta. Komissio jatkaa tilanteen seuraamista ja esittää tarvittaessa suosituksia.

II Syyskuun 11. päivän tapahtumien vaikutus EU:n talouteen ja yksittäisiin aloihin

Maailman taloustilanne ennen syyskuun 11. päivää

Ennen syyskuun 11. päivän dramaattisia tapahtumia kasvu oli hidastunut kaikilla maailman alueilla. Hidastumisen syynä oli ensin öljyn hinnan nousu vuosina 1999-2000, mikä oli omiaan lisäämään inflaatiota, johon keskuspankit reagoivat nostamalla korkoja. Toisena syynä oli Internet-yritysten kuplan puhkeaminen ja siihen liittynyt osakehintojen romahdus. Tähän sekoittui vielä kansainvälisen kaupan kasvun hidastuminen. Sen viimevuotinen 13 prosentin reaalinen kasvuvauhti hidastui tänä vuonna alle 2 prosenttiin.

Vaikutukset ovat siirtyneet hyvin nopeasti rahoitusmarkkinoiden maailmanlaajuistumisen ja yritysten kansainvälistymisen vuoksi.

EU ei ollut tämän vuoksi voinut vahvoista perustuksistaan huolimatta välttyä hidastumiselta. Erityisesti öljyn hinnan nousu, jota heikko euro pahensi, sekä elintarvikkeiden hintojen yhtäkkinen nousu Euroopassa tekivät loven käytettävissä oleviin reaalituloihin ja yksityiseen kulutukseen EU:ssa. BKT:n kasvu melkein pysähtyi tämän vuoden toisen neljänneksen aikana.

Hidastumisen vaikutus työllisyyteen tuntui jo vuoden 2000 jälkipuoliskolla joissakin jäsenvaltioissa ja vaihtelevassa määrin talouden eri aloilla. Työttömyysasteen lasku pysähtyi keväällä 2001, ja työttömyysaste on sen jälkeen alkanut nousta. Sen odotetaan nousevan myös vuonna 2002. Työllisyyskasvun odotetaan vuonna 2001 ja suurimman osan vuotta 2002 olevan nollatasoa tai jopa negatiivista.

Syyskuun 11. päivän lyhyen aikavälin vaikutus

Syyskuun 11. päivän tapahtumat ja niitä seurannut poliittinen kehitys vahvistavat entisestään markkinoiden, yritysten ja kuluttajien jo tuntemaa epävarmuutta.

Iskun aiheuttamat välittömät vahingot Yhdysvaltojen infrastruktuurille ovat maan talouden suuruuden vuoksi rajalliset. Ihmishenkiä menetettiin kuitenkin paljon, mikä yhdessä parhaillaan käynnissä olevan sotilaallisen toiminnan kanssa luo epävarmuutta niin Yhdysvalloissa kuin muualla maailmassa. Riskien välttäminen on lisääntynyt ja luottamus vähentynyt. Useimmat tarkkailijat mainitsevat Yhdysvaltoja koskevissa ennusteissaan kasvun supistuvan 2-3 vuosineljänneksen ajan tämän vuoden kolmannesta vuosineljänneksestä alkaen.

Japanilla, joka kärsi jo ennestään deflaatiosta ja rakenteellisista ongelmista, on todennäköisesti edessään pidempiaikainen talouskasvun pysähtyminen.

EU:n taloudessa ei ole huomattavia ulkoisia epätasapainotiloja, ja rakenneuudistukset ovat tehneet siitä joustavamman. Kasvun odotetaan kuitenkin tänä vuonna pysyttelevän noin 1,5 prosentissa eikä BKT:n väliaikaista supistumista voida sulkea pois laskuista.

EU:n talouden joustavuus näkyy yrittäjien ja kuluttajien luottamuksessa, joka on tosin heikentynyt voimakkaasti mutta on kuitenkin yhä edellisten taantumakausien aikana havaittujen tasojen yläpuolella.

Vaikutus yksittäisiin aloihin

Rahoitusmarkkinoilla esiintyi merkittävää, joskin väliaikaista hajaannusta, joka on johtanut riskien välttämisen lisääntymiseen ja likviditeetin mahdolliseen vähenemiseen sekä hajauttamisen kasvuun. Keskuspankit kaikkialla maailmassa laskivat tapahtumien vuoksi korkoja. Yhdysvaltojen keskuspankki ja Euroopan keskuspankki laskivat korkoja puolella prosenttiyksiköllä, minkä seurauksena Yhdysvaltojen korot laskivat 1. lokakuuta alimmilleen sitten vuoden 1962. Tuotoista esiintyy kuitenkin uudestaan huolta, ja osakkeiden alhaisemmat hinnat saattavat vaikuttaa suuresti kuluttajien kulutukseen.

Tapahtumilla oli vaikutusta myös maailmanlaajuiseen vakuutus- ja jälleenvakuutusalaan. Vaateiden kokonaismääräksi on arvioitu 20-80 miljardia Yhdysvaltain dollaria. Vaikka iskujen vuoksi esitettävien tosiasiallisten vaateiden ei yleisesti odoteta aiheuttavan merkittäviä ongelmia kyseisen alan rahoitustilanteelle, osakkeiden laskusuunnan vaikutus on tärkeämpi. Se aiheutti jonkin verran ongelmia jo ennen syyskuun 11. päivää (osakkeet muodostavat noin 30 prosenttia vakuutusyhtiöiden tekemistä sijoituksista).

Lentoliikenteessä [1] on Euroopassa kuljetettujen matkustajien lukumäärä vähentynyt 10 prosenttia ja ilma-alusten kapasiteetin käyttöaste 5 prosenttia syyskuun 11. päivän jälkeen. Tällä on vakavia vaikutuksia Euroopan lentoyhtiöihin, joilla oli vaikeuksia jo ennen Yhdysvalloissa tehtyjä iskuja. Matkustajamäärien ja ilma-alusten kapasiteetin käyttöasteen vähentyminen heijastuu kuitenkin todennäköisesti muille aloille, vaikka sen tarkka vaikutus kytkeytyykin kiinteästi mahdollisen laskusuunnan pituuteen ja laajempaan poliittiseen tilanteeseen.

[1] Tiedonanto Yhdysvalloissa suoritettujen terrori-iskujen seurauksista ilmailualalla, KOM(2001) 574, lopullinen, 10.10.2001.

Matkailuala ja matkakohteet tulevat todennäköisesti kärsimään, mutta vaikutukset vaihtelevat. Eniten vaikutuksista kärsivät ne matkanjärjestäjät ja matkatoimistot, jotka myyvät lomia sellaisiin ulkomaisiin kohteisiin, joihin nykyiset tapahtumat vaikuttavat, pitkänmatkan lentolippuja tai korkealuokkaisia hotelleja pääkaupungeissa. Tapahtumien tarkkaa vaikutusta on kuitenkin vaikea ennustaa samoin kuin sitä, missä määrin eurooppalaiset innostuvat vuonna 2002 matkustamaan unionin alueella eikä muualla maailmassa.

III Vuotta 2002 koskevat näkymät

Edellytykset elpymiselle vuonna 2002 ovat olemassa edellyttäen, että poliittinen tilanne ei huonone lisää.

Terve taloudellinen perusta, joka johtuu pitkälti talous- ja rahaliiton yhteydessä tapahtuneista ponnisteluista sekä euron käyttöönotosta, tarkoittaa, että elpyminen on mahdollista vuonna 2002.

Jäsenvaltioiden julkisen talouden tilanne sallii jonkinlaisen jouston ja maksutaseen vaihtotase on tasapainossa. Toisin kuin Yhdysvalloissa yksityisillä kotitalouksilla on vähemmän velkaa ja ne säästävät enemmän. Tieto- ja viestintätekniikkaan ei investoitu niin paljon kuin Yhdysvalloissa, minkä vuoksi Internet-yritysten ja tieto- ja viestintätekniikka-alan onnen kääntyminen ei kyseisten alojen ulkopuolella vaikuta Euroopassa yhtä rajusti. Kunhan yritykset ensin mukauttavat toimintaansa kysynnän vähentymiseen, niiden pitäisi pystyä palauttamaan varastonsa entiselleen tulevaa kysynnän kasvua odoteltaessa.

Makrotalouden vakaus on lisäksi mahdollistanut inflaation nopean laskemisen. Se laski toukokuun 3,4 prosentin huippulukemista syyskuussa euroalueella 2,5 prosenttiin. Inflaation odotetaan jatkavan laskuaan. Työttömyyden kasvun pitäisi vuonna 2002 pysyä aisoissa elpymisnäkymien ansiosta.

Yksittäisten ihmisten ja kotitalouksien kulutuksen pitäisi tätä taustaa vasten elpyä varsinkin, kun useat jäsenvaltiot ovat viime vuoden aikana toteuttaneet verohuojennuksia tai ilmoittaneet sellaisista. Koska taloudessa on edelleen vain rajallisesti käyttämätöntä kapasiteettia ja koska korot ovat nyt matalalla, investoinnit palaavat todennäköisesti taas ennalleen kysynnän elvyttyä. Vuoden 2002 vuosittainen kasvuvauhti on siten todennäköisesti suunnilleen sama kuin vuonna 2001.

Perusteet varovaiseen optimismiin liittyvät kiinteästi poliittisten tapahtumien kehitykseen ja niiden vaikutukseen yritysten ja kuluttajien luottamukseen. Jos Yhdysvaltojen yksityinen kulutus laskee voimakkaasti, EU:n näkymät ovat huomattavasti synkemmät ja kasvuvauhti saattaa olla vielä heikompaa.

Toiminnassa olisi kuitenkin käytettävä lähtökohtana todennäköisempää mallia, jonka mukaan elpyminen käynnistyisi ensi vuoden jälkimmäisellä vuosipuoliskolla ja ensi vuoden vuosittainen kasvuvauhti nousisi suunnilleen samaan kuin vuonna 2001.

IV Toimintasuositukset

Komissio katsoo tämän lyhyen analyysin perusteella, että unionin on olennaisen tärkeää paneutua Yhdysvalloissa tehtyjen iskujen taloudellisiin ja poliittisiin seurauksiin. Tämän pitäisi tapahtua lähinnä keskittymällä palauttamaan luottamus ja tavoittelemalla päättäväisesti unionin pitkän aikavälin taloudellisia tavoitteita.

IV.1 Tasapainoinen politiikkakokonaisuus EU:ssa

Euroopan keskuspankki kuten muutkin keskuspankit lisäsi välittömästi likviditeettiä markkinoiden vakauttamiseksi ja laski 17. syyskuuta keskeisiä korkojaan 50 pisteellä 3,75 prosenttiin. Rahataloudellinen tilanne euroalueella näyttää nykytilanteessa asianmukaiselta. Jos inflaatiovauhti hidastuu edelleen ja työehtosopimuksissa säilytetään maltti - tärkeitä työehtosopimusneuvotteluita on suunniteltu ensi vuoden alkuun -, rahapolitiikassa on todennäköisesti enemmän liikkumavaraa.

Finanssipolitiikka auttaa jo osaltaan talouden vakauttamisessa. Vakaus- ja kasvusopimuksen ansiosta aiemmat vakauttamisponnistelut ovat antaneet jonkin verran liikkumavaraa finanssipolitiikalle vaarantamatta keskipitkän aikavälin tavoitteena olevaa julkisen talouden tasapainoa tai ylijäämää. Tämän keskipitkän aikavälin tavoitteen säilyttäminen on keskeinen osa laskusuunnan vuoksi toteutettavia toimia. Muutoin pitkän aikavälin korot saattavat nousta.

Useat jäsenvaltiot alensivat vuoden 2001 alussa huomattavasti veroja. Veronalennusten osuus oli koko EU:n alueella 0,5 prosenttia BKT:stä. EU:n talouteen kohdistui noin 0,3 prosentin suuruinen finanssipoliittinen kokonaisvaikutus ensimmäisen kerran vuoden 1993 jälkeen.

Tämän lisäksi toimivat niin kutsutut automaattiset vakauttajat. Hidastunut kasvu heijastuu valtion verotulojen vajauksena ja ylimääräisinä menoina (esim. työttömyysetuudet). Viimeisimpien arvioiden mukaan julkisen talouden rahoitusasema vuonna 2001 on euroalueella -1 prosenttia BKT:stä ja koko EU:ssa -0,5 prosenttia BKT:stä eli noin -0,4/0,3 prosenttia BKT:stä heikompi kuin mihin pyrittiin viime vuoden ajantasaistetuissa vakaus- ja lähentymisohjelmissa.

Talouden kasvuvauhdin hidastumisen vaikutus talousarviossa tuntuu myös vuonna 2002. Mikäli kasvu kangertelee vuonna 2002, automaattiset vakauttajat alkavat jälleen toimia ottaen asianmukaisesti huomioon eri maiden erilaisen tilanteen.

Investoinnit tietopääomaan ja sosiaaliseen pääomaan ovat talousarvion vakauttamisen yhteydessä tärkeässä asemassa EU:n kasvupotentiaalin lisäämisessä. Jos hidastuminen venyy, finanssipolitiikan pitäisi sallia investointien lisääminen ennakoivampiin toimiin ja erityisesti sellaisiin toimiin, joilla nopeutetaan Lissabonin strategian tavoitteiden saavuttamista. Tällainen kehitys on mahdollista ainoastaan yhteisesti sovituissa puitteissa ja vakaus- ja kasvusopimus täysimääräisesti huomioon ottaen.

IV.2 Rakenneuudistukset ja Lissabonin strategia

Lissabonin strategiassa korostetaan talous-, työllisyys- ja sosiaalipolitiikan olevan keskenään positiivisessa vuorovaikutussuhteessa ja vahvistavan toisiaan. Strategia puolustaa edelleen paikkaansa - keskitytäänhän siinä kilpailukykyisen, dynaamisen ja yhtenäisen osaamistalouden rakentamiseen.

Talous- ja työmarkkinoiden uudistukset ja sosiaalipolitiikan uudenaikaistaminen parantavat jo nyt unionin talous- ja työmarkkinoiden toimintaa. Tällaisten uudistusten jatkaminen on entistä tärkeämpää nyt, kun unioni toimii Lissabonin strategian käynnistämisajankohtaan nähden hyvin erilaisissa taloudellisissa olosuhteissa.

Rakenneuudistukset. Vaikeiden taloudellisten olosuhteiden aikana tällaisia keskipitkän aikavälin uudistuksia pidetään liian usein vain ylimääräisenä rasitteena eikä ratkaisuna nykyiseen tilanteeseen. Yritysmaailma on esittänyt epäilyjä siitä, löytyykö - ottaen huomioon Yhdysvaltain talouskasvun hidastuminen ja vaalimenestykseen tähtäävä lyhytnäköinen toiminta - todella halukkuutta viedä eteenpäin keskeisiä uudistuksia sisämarkkinoiden toteuttamiseksi, energia, liikenne ja rahoituspalvelut mukaan luettuina, ja byrokratian vähentämiseksi.

Rakenneuudistuksia tarvitaan nyt enemmän kuin koskaan. Erityisesti tehokkaat rahoitusmarkkinat, joita tuetaan selkeällä ja varovaisella valvonnalla, auttavat unionia kehittymään vakauden tyyssijaksi. Tämä kehitys vahvistaa sen kykyä reagoida ulkoisiin iskuihin. Näin unioni voi korjata täyden hyödyn eurosta. Vakaat ja terveet sääntelypuitteet ovat myös olennaisen tärkeät, jotta voidaan selviytyä vakauteen kohdistuvista riskeistä, joita laajentuneessa unionissa saattaa ilmetä.

Oman lisänsä näihin epäilyihin ovat kuitenkin tuoneet hidas edistyminen neuvostossa ja Euroopan parlamentissa parhaillaan käsiteltävinä olevissa keskeisissä ehdotuksissa sekä jo sovittujen toimenpiteiden täytäntöönpanon laadullinen epätasaisuus.

Euroopan unionin on nykyisessä tilanteessa uudistettava sitoumuksensa pitkän aikavälin tavoitteeseensa ja sen saavuttamiseksi välttämättömiin uudistuksiin. Näin tuettaisiin finanssi- ja rahapolitiikkaa ja lisättäisiin niiden liikkumavaraa.

Tämän toteuttamiseksi käytännössä Eurooppa-neuvoston pitäisi sitoutua uudelleen Lissabonin strategian toteuttamiseen jo sovitun aikataulun mukaisesti. Tätä sitoumusta on kuitenkin tuettava edistymällä nopeasti tietyissä keskeisissä toimenpiteissä ennen ensi vuoden keväällä Barcelonassa järjestettävää Eurooppa-neuvoston kokousta.

Todellisen ja uskottavan osoituksen antamiseksi unionin halukkuudesta muuttua Eurooppa-neuvoston olisi annettava neuvostolle ohjeet työskentelyn nopeuttamisesta, jotta ennen Barcelonan kokousta päästäisiin lopulliseen sopimukseen televiestintäpaketista, yhteisöpatentista ja rahoituspalvelujen alalla yhteissijoitusyrityksiä koskevasta direktiivistä, rajatylittäviä maksuja koskevista säännöistä ja markkinoiden väärinkäyttöä koskevasta direktiivistä.

Ennen Barcelonan kokousta olisi lisäksi päästävä poliittiseen yhteisymmärrykseen yhtenäistä eurooppalaista ilmatilaa koskevasta paketista, eläkerahastodirektiivistä, uusista puitteista Euroopan laajuisille verkoille ja ehdotetusta julkisia hankintoja koskevasta paketista.

Jäsenvaltioiden on lisäksi edistettävä luottamusta soveltamalla sopimiaan EU:n sääntöjä. Tämä koskee esimerkiksi paikallisten televiestintämarkkinoiden kilpailun lisäämistä koskevia sääntöjä, jotka tulivat voimaan viime tammikuussa, tai uusia sähköistä kaupankäyntiä koskevia sääntöjä, joita aletaan soveltaa tammikuusta 2002 alkaen. Näiden sääntöjen johdonmukaisen soveltamisen kaikissa jäsenvaltioissa pitäisi antaa vauhtia osaamistalouden kehittämiselle.

Sisämarkkinoiden toteuttamiseen tähtääviä toimia on toteutettava rinnan yleisiin taloudellisiin tarkoituksiin liittyvien, väestölle tarjottavien palvelujen laadun parantamiseen tähtäävien toimien kanssa - useilla näistä palveluista on suurempi merkitys talouden kääntyessä laskuun.

Euroopan investointipankilla on myös merkittävä panos annettavanaan Lissabonin strategian tukemisessa (ks. IV.4 jäljempänä).

Työllisyys. Lissabonin strategiassa esitetään perussuuntaviivat, joita jäsenvaltioiden olisi noudatettava työllisyystavoitteidensa saavuttamiseksi ja nykyisen hidastumiskauden työllisyysvaikutuksista selviytymiseksi. Lissabonissa ja sitä seuranneissa toimintasuosituksissa vuodeksi 2002 hahmoteltuja työmarkkinauudistuksia on jatkettava voimakkaasti.

Uudistuksia toteutettaessa toiminnassa olisi pyrittävä hallitsemaan muutosta löytämällä tasapaino jouston ja turvallisuuden välille. Lisäksi komissio käynnistää ennen vuoden päättymistä uuden aloitteen, jolla pyritään parantamaan työvoiman työllistettävyyttä ja sopeutumiskykyä yritysfuusioissa ja yritysten rakenneuudistuksissa.

Verotus- ja etuusjärjestelmien uudistukset, aktiivinen työllisyyspolitiikka, liikkuvuuden edistäminen sekä tietopääomaan investoiminen erityisesti elinikäisen oppimisen kautta ovat edelleen oikeita toimintamuotoja. On painotettava voimakkaasti sellaisten konkreettisten toimenpiteiden täytäntöönpanoa, joilla voidaan varmistaa, että toiminta tuottaa odotettuja tuloksia osallistumis- ja työllisyysasteen kasvun osalta. Jäsenvaltioiden ei pitäisi kasvavan työttömyyden torjunnassa palata varhaiseläkejärjestelyihin.

Unionin on lisäksi varmistettava, että Lissabonissa annettu sitoumus torjua sosiaalista syrjäytymistä ja varmistaa kaikkien pääsy työmarkkinoille ja osaksi yhteiskunnan toimintaa täytetään. Sosiaalisen suojelun ja eläkejärjestelmien uudenaikaistamista pitäisi jatkaa laskusuunnasta huolimatta sosiaalisen yhteenkuuluvuuden edistämiseksi. Toiminnassa on lisäksi otettava huomioon tarve varmistaa rahoituksen kestävyys.

Investointien lisääminen elinikäiseen oppimiseen ja terveys- ja sosiaalipalveluihin sekä sosiaalisen osallisuuden edistäminen voivat myös osaltaan luoda uusia työpaikkoja aloilla, joilla työllisyyskasvu on joissakin jäsenvaltioissa ollut erityisen hidasta.

Jos jäsenvaltiot ja unioni noudattavat näitä toiminnan suuntaviivoja erityisesti siten kuin ne on esitetty vuotta 2002 koskevissa työllisyyden suuntaviivoissa, voidaan auttaa vakauttamaan odotuksia ja rajoittamaan työttömyyden ja pitkäaikaistyöttömyyden kasvua ja valmistelemaan samalla työvoimaa seuraavaan nousukauteen. Tällaisella toiminnalla edistetään työmarkkinapolitiikan mukauttamista unionissa.

IV.3 Erityisissä vaikeuksissa olevat alat

On selvää, että joihinkin talouden laskusuunnan vaikutuksen jo ennen syyskuun 11. päivää tunteneisiin aloihin näillä tapahtumilla on ollut vakava vaikutus. Euroopan unionin on oltava avoin joustaville tavoille auttaa näitä aloja edellyttäen tietenkin, että annettava apu on EY:n perustamissopimuksen sääntöjen mukaista.

Komissio on lentoliikenteen osalta ilmoittanut, että se suhtautuu myönteisesti jäsenvaltioiden antamaan tukeen, jolla korvataan tappiot Yhdysvaltojen ilmatilan sulkemisesta neljäksi päiväksi sekä tapahtumista aiheutuvat välittömät vaikutukset matkustajien luottamukseen. Komissio aikoo lisäksi harkita tuen jatkamista vakuutuskustannusten kattamiseksi nykyään sallittua 30:tä vuorokautta pidemmäksi ajaksi tai tällaisen turvan antamiseksi vuoden loppuun saakka, mikäli tämä on perusteltua vakuutusmarkkinoilla vallitsevien olosuhteiden puolesta. Lisäksi komissio aikoo tutkia tapauskohtaisesti lentoyhtiöiden lisääntyneen yhteistyön käsittelyä tavoitteena säilyttää säännöllinen liikennöinti vähemmän liikennöidyillä reiteillä tai koordinoida aikatauluja huippukauden ulkopuolella.

Äskettäisiä tapahtumia ei kuitenkaan saa käyttää perusteluna kansallisille toimille, joilla heikennetään unionin tai sen teollisuuden kilpailukykyä. Erityisesti lentoliikenteen osalta toimilla ei pitäisi saattaa kyseenalaiseksi perustaa, jolla viimeinen valtiontukikierros alalle sallittiin. Samalla Euroopan lentoliikenteen tilannetta nykyisessä ympäristössä seurataan tarkasti. Kaikki muut toimintamallit vain lykkäisivät välttämätöntä vakauttamisprosessia keskeisillä teollisuudenaloilla. Tällainen vakauttaminen on tärkeää, jotta yritykset, työntekijät ja kuluttajat voisivat tuntea sisämarkkinoiden ja nykyään käynnissä olevien rakenneuudistusten täyden hyödyn.

Reagoitaessa kriisin taloudellisiin vaikutuksiin yksittäisillä sektoreilla on tärkeää seurata toimia muualla maailmassa. On olennaisen tärkeää luoda puitteet mahdollisten toimien koordinoimiseksi erityisesti Yhdysvaltojen kanssa, jotta varmistetaan, että toimilla ei syrjitä EU:n yrityksiä eivätkä ne johda kansainvälisen kilpailun vääristymiseen. Tällaiset puitteet voitaisiin ensin luoda käytännesääntöjen muodossa.

IV.4 Euroopan investointipankin panos

Euroopan investointipankki on EU:n johtava pitkäaikaisen rahoituksen myöntäjä. Se kanavoi säästöt investoinneiksi talouden keskeisille aloille, mihin kuuluvat myös investoinnit pienten ja keskisuurten yritysten hyväksi. Komissio kehottaa investointipankkia lisäämään toimiaan unionin ponnistelujen tueksi taloudellisen toiminnan pitämiseksi käynnissä Euroopassa. Tässä olisi keskityttävä erityisesti myöntämään rahoitusta infrastruktuurihankkeille, tukemaan osaamistaloutta ja auttamaan vakauttamaan pitkän aikavälin investointeja aloilla, joihin talouskasvun hidastuminen vaikuttaa erityisesti.

Euroopan investointipankin pitäisi nopeuttaa infrastruktuurihankkeiden täytäntöönpanoa ja järjestää ennakoivasti lainoja aloille, joihin epäedulliset olosuhteet vaikuttavat erityisen kovasti. Näihin aloihin kuuluvat muun muassa teleliikenne ja lentoliikenne. Investointipankin pitäisi lisäksi nopeuttaa sellaisten välineiden käyttöönottoa, joilla voidaan rahoittaa riskialttiimpia toimia muun muassa osaamisyhteiskuntaan tähtäävien Euroopan pyrkimysten tukemiseksi. Ottamalla riskin yksittäisen pankkisektorin rinnalla Euroopan investointipankki edistää osaltaan luottamuksen säilymistä rahoitussektorilla.

IV.5 Kansainvälisen luottamuksen lisääminen ja taloudellinen yhteistyö

Laajentumisen kiirehtiminen. Euroopan unionin laajentuminen on voimakas väline vakauden, turvallisuuden ja vaurauden alueen luomiseksi Euroopan mantereelle. Ehdokasmaiden ja jäsenvaltioiden toimia unionin laajentamiseksi on jatkettava niin neuvotteluissa kuin laajentumista edeltävässä toiminnassa. Ehdokasmaiden solidaarisuus unionia kohtaan Yhdysvalloissa tehtyjen iskujen jälkimainingeissa on osoittanut, että ne ovat valmiit yhteistyöhön kansainvälisissä ponnisteluissa terrorismin torjumiseksi.

Uuden kauppaa koskevan neuvottelukierroksen käynnistäminen. Uuden kauppaa koskevan neuvottelukierroksen käynnistäminen marraskuussa on myös tärkeä luottamusta lisäävä toimi - ei pelkästään yrityksille unionissa vaan kehittyneille ja kehitysmaille kaikkialla maailmassa. Nykyinen talouteen liittyvä epävarmuus tarkoittaa, että kaupan vapauttaminen, johon liittyy todellinen kehitysulottuvuus, on sekä taloudellisesti että poliittisesti tärkeämpää kuin koskaan ennen.

Euroopan unionin on varmennettava uudelleen sitoutumisensa uuden neuvottelukierroksen käynnistämiseen nopeasti ja pyrittävä entistäkin selvemmin suuntautumaan monenvälisiin järjestelyihin mutta pyrittävä samalla virkistämään uudelleen alueellisia järjestelyjä ja erityisesti Barcelonan prosessia Välimeren alueen naapurimaiden kanssa.

Kehitys ja köyhyyden vähentäminen. Syyskuun 11. päivän tapahtumiin perustuvien poliittisten tai sotilaallisten reaktioiden on tapahduttava rinnan niiden toimien kanssa, joilla pyritään käsittelemään näiden tapahtumien taloudellisia ja sosiaalisia vaikutuksia. Terrorismin vastaista koalitiota on täydennettävä kehitystä ajavalla koalitiolla. Tämä kytkentä on jo osa rauhan palauttamiseen ja konfliktien ehkäisyyn tähtäävää EU:n politiikkaa. Kehitysyhteistyö auttaa vähentämään etnisiä, yhteiskunnallisia ja alueellisia jännitteitä.

Vaikka äskettäisillä tapahtumilla on huomattava vaikutus unioniin, niiden vaikutus unionin ulkopuolella ja erityisesti kehitysmaissa saattaa olla vielä tuntuvampi. Hidastunut maailmanlaajuinen kasvuvauhti, vähentyneet kansainväliset yksityiset sijoitukset ja vaara resurssien suuntautumisesta kehitysavusta muihin painopisteisiin ovat merkittäviä huolenaiheita.

Kaikki tämä korostaa sitä, että Euroopan unionin on saatava aikaan toimintaa, jolla voidaan auttaa näitä maita ja varmistaa, että globalisaatio vaikuttaa osaltaan kasvuun ja sosiaaliseen oikeudenmukaisuuteen kaikkialla maailmassa. Unionin on

- tarkasteltava EU:n ulkoisten toimien painopisteitä ja rahoituksen tasoa

- täytettävä lupaukset ja edistettävä niiden toteutusta, jotta täytetään valtioiden päämiesten vuodeksi 2015 asettamat seitsemän tärkeintä kansainvälistä kehitystavoitetta.

- käsiteltävä tulevassa kehityksen rahoittamista käsittelevässä YK:n konferenssissa (maaliskuussa 2002) julkista kehitysapua.

- käsiteltävä kehitysmaiden tarvetta päästä kestävään kehitykseen Johannesburgissa syyskuussa 2002 järjestettävää Rio +10 -konferenssia silmällä pitäen

Kansainvälinen yhteistyö oikeus- ja poliisiasioissa. Äskettäiset tapahtumat ovat lisänneet uuden "turvallisuutta" koskevan ulottuvuuden Euroopan unionin kansainvälisiin näkymiin. Unionin pitäisi ottaa johtoasema. Sen on kurotettava välitöntä näköpiiriä kauemmaksi ja yritettävä kehittää välineitä, joilla poliisi- ja oikeusviranomaisten tehokkaan yhteistyön piiriä laajennetaan kansainväliselle tasolle. Tällainen kehitys auttaa torjumaan terrorismia niin unionissa kuin muualla maailmassa. Se auttaa lisäksi integroimaan kaikki maat maailmanlaajuiseen järjestelmään, joka tarjoaa turvallisuutta, vaurautta ja kohentuneet investointi- ja kehitysnäkymät.

Laajennettu eurooppalainen konferenssi, johon osallistuvat unioni, assosioituneet maat, EFTA-maat sekä vakautus- ja assosiaatioprosessissa mukana olevat maat, järjestetään välittömästi Gentissä pidettävän Eurooppa-neuvoston kokouksen jälkeen ulkoministeritasolla. Konferenssissa käsitellään joitakin turvallisuuteen ja oikeusalan yhteistyöhön liittyviä kysymyksiä terrorismin torjunnan yhteydessä. Lisäksi Venäjä, Ukraina ja Moldova on kutsuttu konferenssin jälkeen järjestettävälle työlounaalle, jossa käsitellään samoja aiheita.

Humanitaarinen apu. Euroopan unioni on Afganistanin tilanteen vuoksi asettanut käyttöön yli 310 miljoonaa euroa (josta yli 100 miljoonaa euroa tulee komissiolta) Afganistanin siviiliväestöä koettelevassa humanitaarisessa kriisissä. Nämä sitoumukset yhdessä Yhdysvaltojen ja muiden valtioiden tekemien sitoumusten kanssa varmistavat tulevina kuukausina riittävän rahoituksen YK:n, Punaisen Ristin/Puolikuun ja valtiosta riippumattomien järjestöjen suunnittelemille humanitaarisille toimille jopa pahimmassa mahdollisessa tapauksessa eli jos Afganistanista pakenee jopa 1,5 miljoonaa pakolaista. Euroopan unionin on nopeasti muutettava sitoumuksensa vahvistetuiksi avustuksiksi, jotta humanitaarisia toimia voidaan tukea ajoissa.

Euroopan unionin humanitaarisen avun ohjenuorana on edelleen oltava ainoastaan perustavaa laatua olevat humanitaariset puolueettomuuden, avoimuuden ja tasapuolisuuden periaatteet. Tämä on olennaisen tärkeää niin avustustyöntekijöiden kuin avustettavan väestön saavutettavuuden ja turvallisuuden kannalta.

Euroopan unionin pitäisi ei pelkästään Afganistanin vaan koko alueen tilanteen kehittymisen mukaan olla valmis myöntämään lisää rahoitusta. Tämä tarkoittaa erityisesti sitä, että komission annetaan ottaa lisärahoitusta yhteisön talousarvioon hätäapua varten tehdystä varauksesta.

Euroopan unionin on lisäksi oltava varuillaan Yhdysvalloissa syyskuun 11. päivänä tehtyjen iskujen mahdollisten humanitaaristen seurausten suhteen erityisesti muilla maailman "räjähdysherkillä" alueilla. Tämä koskee erityisesti niitä maita, joissa poliittinen ja humanitaarinen tilanne on jo ennestään vaikea tai joissa esiintyy siviileihin kohdistuvaa väkivaltaa. Terrorismi saattaa kukoistaa tällaisissa oloissa ja osaltaan horjuttaa tilannetta lisää. Jos tällainen tilanne syntyy, unionin on toimittava yhtä päättäväisesti ja voimakkaasti kuin Afganistanin kriisin yhteydessä nyt - myös humanitaarisissa kysymyksissä.

V Päätelmät

Euroopan unioni on reagoinut tehokkaasti ja nopeasti syyskuun 11. päivän tapahtumien seurauksiin. Haasteena on nyt säilyttää unionin toiminnan taustalla oleva liikevoima ja kehittää strategia, jonka avulla voidaan vastata edessä oleviin keskipitkän ja pitkän aikavälin poliittisiin ja taloudellisiin haasteisiin.

Nykyisiin taloudellisiin olosuhteisiin ja erityisesti ennen näkemättömään epävarmuuden tasoon on suhtauduttava vakavasti. Tämän vuoksi on tärkeää, että Euroopan unionin toimia ohjaavat tietyt keskeiset ajatukset:

* Vaikka unionilla on edessään vakava tilanne, terve talouden perusta tarkoittaa, että sillä on hyvät mahdollisuudet selviytyä nykyisestä kriisistä. Sikäli kuin poliittinen ilmapiiri ei huonone nykyisestään, voidaan varovaisen optimistisesti varautua siihen, että elpymistä on nähtävissä vuoden 2002 jälkipuoliskolla. Talouden terveen perustan säilyttäminen on tärkeää, ja se onnistuu noudattamalla oikeanlaista politiikkaa.

* Euroopan unionin on jälleen keskityttävä entistä voimakkaammin Lissabonin strategiassa esitettyjen keskipitkän ja pitkän aikavälin tavoitteiden saavuttamiseen. Toimia olisi tuettava ennen ensi kevään Eurooppa-neuvoston kokousta parhaillaan neuvoston ja Euroopan parlamentin käsiteltävinä olevia keskeisiä ehdotuksia koskevilla päätöksillä.

* Nykyisten tapahtumien vaikutusta yksittäisiin aloihin on tarkkailtava. On kuitenkin vältettävä toimenpiteitä (erityisesti yleisiä tukipaketteja), jotka haittaavat pitkän aikavälin kasvu- ja kilpailukykynäkymiä. Erityistä huomiota on kiinnitettävä taloudellisen tilanteen heikentymisen sosiaalisten ja taloudellisten vaikutusten hallintaan.

* Euroopan investointipankin pitäisi tehostaa panostaan myöntämällä lainoja, erityisesti infrastruktuurihankkeille, tukemalla osaamistaloutta ja auttamalla vakauttamaan pitkän aikavälin investointeja muun muassa niillä aloilla, joilla talouskasvun hidastuminen tuntuu erityisen voimakkaasti.

* Maailmanlaajuisen luottamuksen lisääminen on myös tärkeää. Uuden kauppaa koskevan neuvottelukierroksen käynnistämisen on oltava keskeinen osatekijä tässä luottamuksen lisäämisessä. Unionin on samalla käytettävä yhteistyö- ja kehitysyhteistyöpolitiikkaansa parhaalla mahdollisella tavalla. Tämä koskee erityisesti niihin maailman eri puolilla sijaitseviin yhteistyökumppanimaihin kohdistuvia toimia, jotka ovat paljon suojattomampia nykytilanteessa. Terrorismin vastaista koalitiota on täydennettävä kehitystä ajavalla koalitiolla, jonka käyntiin saattamisessa unionilla on johtava asema.

* Terrorismin torjuntaa koskevan yhteistyön parantamiseen ja Euroopan kansalaisten turvallisuuden ja suojelun kohentamiseen tähtääviä erilaisia toimia (erityisesti yleisten asioiden neuvoston ja oikeus- ja sisäasioiden neuvoston ohjeissaan määrittämiä toimia) on toteutettava päättäväisesti. Lisäksi on pohdittava, tarvitaanko ylimääräisiä toimenpiteitä, joilla saatetaan ajan tasalle nykyisin voimassa olevat tai ennen Yhdysvaltojen tapahtumia ehdotetut EU:n säännöt ja mukautetaan niitä. Tämä koskee esimerkiksi rahanpesua koskevia uusia sääntöjä tai turvapaikkaa koskevia säännöksiä.

* Unionin valmiuksia reagoida ihmisten terveyttä uhkaaviin biologisiin tai kemiallisiin tekijöihin pitäisi vahvistaa nopeasti. Tässä olisi käytettävä hyväksi kokemuksia, joita on saatu paljon vahvemmasta, jo toiminnassa olevasta järjestelmästä, joka liittyy eläinten terveyteen kohdistuviin uhkiin.

* On käynnistettävä kauaskantoinen pohdiskelu unionin keskipitkän ja pitkän aikavälin poliittisista ja ulkopoliittisista toimista. Tavoitteena on vahvistaa globaalia hallintoa maailmanlaajuisesti, jotta voidaan varmistaa kestävä ja oikeudenmukainen kehitys ja edistää vuoropuhelua eri kulttuurien välillä.

Komissio aikoo edelleen seurata ja raportoida nykytilanteen kehitystä ja esittää arviointinsa pohjalta suosituksia. Sen myöhemmin kuluvan vuoden aikana julkaisemissa vuosittaisessa talousraportissa ja syksyn ennusteissa on jälleen tilaisuus arvioida talouden kehitystä, kun luotettavampaa tietoa markkinoiden, yritysten ja ihmisten reaktioista syyskuun 11. päivän seurauksiin on saatavissa.